
Р Е Ш Е Н И Е
№ РС-536-18-043
Днес, 10.07.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01-536/06.11.2018г. Сигналът е обединен със сигнал с рег. № ЦУ01/С-0006 от 03.01.2019г., под номера на регистрирания по-рано сигнал с рег. № ЦУ01/С-536/06.11.2018г., поради идентичност на лицето, срещу което са подадени сигналите и твърденията посочени в тях, като са приобщени и доказателствата по него.
Сигнал с рег. № ЦУ01-536 /06.11.2018г. е подаден от идентифицирано по смисъла на чл.48, ал.1, т.1 от ЗПКОНПИ лице, и е насочен срещу д-р Александър Духомиров Минев, в качеството му на И.Д. Изпълнителен директор на Изпълнителна агенция за насърчаване на малките и средни предприятия (ИАНМСП).
В сигнала се съдържат твърдения за наличие на конфликт на интереси, по отношение на Александър Минев като И.Д.Изпълнителен директор на ИАНМСП и същевременно член на УС на Сдружение за научноизследователска и развойна дейност (СНИРД), във връзка с оценка на проектно предложение № ИФ-00-09-46/25.07.2018г., внесено от *** ЕАД в партньорство със СНИРД и проектно предложение № ИФ-00-09-39/25.07.2018г., внесено от „***“ ООД с партньор СНИРД, по Девета конкурсна сесия на Националния иновационен фонд (НИФ).
Към сигнала са приложени доказателства, в това число докладни записки, протоколи за консенсус, заповеди за назначаване и освобождаване, справка търговски регистър, декларации по чл.35, ал.1, т.1 и т.3 от ЗПКОНПИ и молба за освобождаване от членство, протоколи от общи събрания, устав на сдружение с нестопанска цел за общественополезна дейност, решения и списъци.
С оглед на твърденията, изложени в сигнала, Комисията е изискала и събрала следните доказателства: копие от документите по проектно предложение № ИФ-00-09-46/25.07.2018г. и проектно предложение № ИФ-00-09-39/25.07.2018г., заповед за прекратяване на служебното правоотношение на д-р Александър Минев, в качеството му на заместник изпълнителен директор на ИАНМСП.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ.
Александър Духомиров Минев заема длъжността заместник-изпълнителен директор на ИАНМСП от 02.04.2018г., видно от Заповед № ЧР-Н-13/26.03.2018г. на Министъра на икономиката.
Подал е изискуемите от ЗПКОНПИ декларации по чл.35 от с.з., като в декларацията по чл.35, ал.1, т.3 с входящ №94-А-177/18.06.2018г. е декларирал, че напуска УС на Българската федерация по таекуондо.
На 28.05.2018г. Министърът на икономиката, със своя Заповед № РД-16-654/28.05.2018г. е изменил и допълнил утвърдени със Заповед №РД-16-812/23.08.2016г. Правила за управление на средствата на Националния иновационен фонд.
На 31.05.2018г. ИАНМСП обявява Девета конкурсна сесия на НИФ по схемата подпомагане на научноизследователската и развойна дейност на предприятията и организациите за научни изследвания и разпространение на знания.
На 20.07.2018г., съгласно протокол от общото събрание на сдружение с нестопанска цел за общественополезна дейност „***“ (СНИРД), ЕИК: ***, Александър Минев е приет за член на Управителния съвет на сдружението, в качеството му на представитeл на ИАНМСП, което обстоятелство е вписано в Регистъра н ЮЛНЦ в АП на 02.08.2018г. Съгласно Устава на СНИРД, дружението се създава за осъществяване на дейност в обществена полза и е учредено с цел извършване на независими научни изследвания и разпространяване в широк мащаб резултатите от тези дейности, посредством преподаване, публикации или  трансфер на знания; развитие и утвърждаване на технологиите. Част от средствата за постигане на целите на сдружението са сътрудничество със партньори при осъществяването на проекти по научни изследвания и експериментални разработки. Редовни членове на сдружението са: „***“ АД, ЕИК ***, Министерство на икономиката, ИАНМСП. Асоциирани членове са: Софийски университет „Св. Климент Охридски“, „Технически университет – София“ и „Медицински университет – София“. Като И.Д. Изпълнителен директор на ИАНМСП Александър Минев е бил член на УС на СНИРД в периода от 02.08.2018г. до 22.02.2019г., когато е вписано заличаването му като такъв.
На 25.07.2018г. *** ЕАД, в партньорство със СНИРД, кандидатстват за участие в Девета конкурсна сесия на НИФ, с проектно предложение № ИФ-00-09-46 за „Иновационен 5G полигон за изследване на виртуални мрежи Multi-access Edge Computing“.
На 25.07.2018г. „***“ ООД с партньор СНИРД кандидатстват за участие в Девета конкурсна сесия на НИФ, с проектно предложение № ИФ-00-09-39 за „Иновативна инженерингова услуга за конструиране на сложни детайли с комплексна топология, проектирани за производство чрез селективно лазерно синтероване (3D печат в метал)“.
Със Заповед № РД-16-55/30.07.2018г., изменена и допълнена със Заповед № РД-16-60/13.08.2018г. на Г.К. - Изпълнителния директор на  ИАНМСП, са определени служителите от Звеното за оперативно управление на НИФ, които да извършат оценка за административно съответствие и допустимост, да подпомагат дейностите по организация на техническата, икономическата и финансовата оценка, срещите за консенсус и да участват в екипи по договаряне на постъпилите проектни предложения в рамките на IX-та конкурсна сесия на НИФ-2018г.
Със Заповед № РД-16-950 от 14.08.2018г., Министърът на икономиката е определил служители от Министерство на икономиката, които да изпълняват функциите на наблюдатели на процеса на техническата и икономическа оценка на проектни предложения в рамките на IX-та конкурсна сесия на НИФ, както и да подготвят доклад за своята дейност до изпълнителния директор на ИАНМСП, след приключване на оценителния процес.
На 14.08.2018г., Министърът на икономиката, със своя Заповед № РД-16-951/14.08.2018г. е утвърдил списък с независими експерти, които да извършат техническата и икономическата оценка на проектните предложения и финансова оценка на бюджета на проектните предложения по IX-та конкурсна сесия на НИФ. 
На 20.08.2018г., със Заповед № ЧР-Н-57/20.08.2018г. на Министъра на икономиката, е възложено на Александър Минев временно да изпълнява длъжността Изпълнителен директор на ИАНМСП.
На 31.08.2018г., със Заповед № РД-16-1010/31.08.2018г. на Министъра на икономиката, Александър Минев е определен за член на управителния съвет на НИФ, в качеството му на временно изпълняващ длъжността Изпълнителен директор на ИАНМСП.
Със Заповед №РД-16-73/07.09.2018г. Александър Минев, в качеството си на И.Д. Изпълнителен директор на ИАНМСП, е изменил Заповед № РД-16-55/30.07.2018г., изменена и допълнена и със Заповед № РД-16-60/13.08.2018г. на Г.К. - Изпълнителния директор на ИАНМСП, с която са извършени промени в състава на Контролното звено по НИФ.
На 05.10.2018г., със Заповед № РД-16-87/05.10.2018г., Александър Минев, като И.Д. Изпълнителен директор на ИАНМСП, отново прави промени в състава на Контролното звено по НИФ.
На 23.10.2018г., с писмо с изх. № 92-00-175-3 Александър Минев е подал заявление за освобождаването му като член на Управителния съвет на СНИРД по право, в качеството му на ИД Изпълнителен директор на ИАНМСП.
На 08.11.2018г., след проведена оценка по Девета конкурсна сесия на НИФ – 2018г., е внесен доклад с рег. № 04-01-236-6 от наблюдателите в процедура по оценяване на проектни предложения до Александър Минев - И.Д. Изпълнителен директор на ИАНМСП, с който се обобщават етапите и резултатите от оценяването на проектните предложения.
Видно от писмо с вх. № ЦУ01/8438 от 22.03.2019г. на ръководителя на инспектората на Министерство на икономиката, Александър Минев е изпълнявал длъжността Изпълнителен директор на ИАНМСП до назначаване на титуляр, а именно до 12.11.2018г.
На 13.11.2018г. със Заповед № РД-13-116/13.11.2018г. на Б.Т. – Изпълнителен директор на ИАНМСП, на Александър Минев, в качеството му на заместник-изпълнителен директор на ИАНМСП са делегирани правомощия във връзка с дейността на ИАНМСП по НИФ.
Със своя Заповед №РД-123/23.11.2018г., Изпълнителният директор на ИАНМСП, допълва Заповед №РД-13-116/13.11.2018г.
Със Заповед № РД-16-98 от 14.11.2018г., Александър Минев, в качеството си на заместник-изпълнителен директор на ИАНМСП, е утвърдил Протокол №93-00-311-1/14.11.2018г. на Секретариата на НИФ за класиране на проектните предложения по Деветата конкурсна сесия на НИФ, както и предприемане на необходимите действия по реда, указан в чл.42, ал.9 и ал.10 от Правилата за управление на средствата на НИФ – 2016г.
С писмо, изх. №92-00-38-8 от 11.12.2018г., ИАНМСП уведомява с едностранно писмено заявление Министъра на икономиката и Председателя на Управителния съвет на СНИРД, за желанието й да бъде прекратено членството й в сдружението, съгласно Устава на дружеството.
На 12.12.2018г. Общото събрание на СНИРД е взело решение за прекратяване членството на ИАНМСП, в резултат на което на 22.02.2019г. е вписано и заличаване на членството на Александър Минев в Управителния съвет на СНИРД.
На 16.01.2019г. със Заповед №ЧР-П-02/16.01.2019г. на Министъра на икономиката, Александър Минев е освободен от длъжността Заместник-изпълнителен директор на ИАНМСП.
Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от Закона за противодействие на корупцията и за отнемане на незаконно придобитото имущество (ЗПКОНПИ). Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Александър Духомиров Минев в качеството си на И.Д. Изпълнителен директор на ИАНМСП за периода от 20.08.2018г. до 12.11.2018г. е лице, заемащо висша публична длъжност, по смисъла на чл.6, ал.1, т.18 от ЗПКОНПИ и компетентна да се произнесе относно наличието или липсата на конфликт на интереси по отношение на него в това му качество е КПКОНПИ.
ИАНМСП е юридическо лице със седалище в гр. София, създадена със закон. Същата се ръководи и представлява от изпълнителен директор, който се подпомага от заместник-изпълнителен директор. Договорът с изпълнителния директор се сключва, изменя и прекратява от министъра на икономиката, съгласувано с министър-председателя. Изпълнителният директор на Агенцията е второстепенен разпоредител с бюджет по бюджета на Министерство на икономиката.
Националният иновационен фонд (НИФ) е създаден в съответствие с Решение на Министерски съвет №723 от 09.09.2004г. за приемане на иновационна стратегия на Република България и мерки за нейната реализация, изменена с Решение №385 от 22.05.2006г.
Управителен орган на фонда е Управителният съвет (УС). Той се състои от 5 члена, в това число и председателят. Министърът на икономиката определя и назначава състава на УС.
Председател на УС на ИАНМСП е ресорният заместник-министър на икономиката или друг член на Политическия кабинет, определен със заповед на министъра на икономиката.Членове на УС по право са и представител на Министерство на финансите, определен от министъра на финансите, представител на Министерство на икономиката, Изпълнителният директор на ИАНМСП и Изпълнителният директор на Българската агенция за инвестиции.
Изпълнителният директор на ИАНМСП е администратор на държавна помощ, отпусната от бюджета на фонда. Осигурява ресурно и организационно дейността на фонда в рамките на утвърдения от първостепенния разпоредител бюджет. Внася за разглеждане и предлага за утвърждаване пред УС на НИФ проект на Правилата за управление на националния иновационен фонд (ПУСНИФ). Разглежда протокола за класиране на проектните предложения и ако са спазени правилата за извършване на оценка го представя за одобряване на УС на НИФ. След одобряване на Протокола за класиране от УС на Фонда, утвърждава същия и издава Решение за класиране на проектните предложения в рамките на конкурсната сесия. Сключва договори за финансиране с класираните и одобрени за финансиране кандидати, представили изискуемите документи. Изпълнителният директор на Агенцията може да възложи изцяло или отчасти своите правомощия по тези правила на заместник-изпълнителния директор.
Във връзка с твърденията за наличие на конфликт на интереси по отношение на оценката на проектни предложения по Деветата конкурсна сесия на НИФ, а именно проектно предложение № ИФ-00-09-46/25.07.2018г., внесено от *** ЕАД в партньорство със СНИРД и проектно предложение №ИФ-00-09-39/25.07.2018г., внесено от „***“ ООД с партньор СНИРД, от събраните в хода на проверката доказателства се установи, че същите са внесени на 25.07.2018г., преди назначаването на Александър Минев като И.Д. Изпълнителен директор на ИАНМСП- редовен член на сдружението. Техническата и икономическата оценка на проектните предложения и финансова оценка на бюджета на проектните предложения по IX-та конкурсна сесия на НИФ се извършва от независими експерти, посочени във списък от независими експерти, утвърден със Заповед №РД-16-951/14.08.2018г. на министъра на икономиката. Служителите от Звеното за оперативно управление на НИФ (Контролно звено), извършат оценка за административно съответствие и допустимост, подпомагат дейностите по организация на техническата, икономическата и финансовата оценка, срещите за консенсус и участват в екипи по договаряне на постъпилите проектни предложения в рамките на IX-та конкурсна сесия на НИФ-2018г.
През периода, в който Александър Минев е заемал длъжността И.Д. Изпълнителен директор на ИАНМСП, същият е издал две заповеди - Заповед № РД-16-73/07.09.2018г. и Заповед №РД-16-87/05.10.2018г. за промяна в експертния състава на Контролното звено по НИФ, с което е упражнил свои правомощия по служба, но при липсата на частен интерес – негов или на свързано с него, по смисъла на §1, т.15 от ДР на ЗПКОНПИ, лице.
Това е така, защото като член на УС на СНИРД по право, в качеството му на И.Д. Изпълнителен директор на ИАНМСП, Александър Минев не е свързано лице, по смисъла на §1, т.15, б. „б“ от ДР на ЗПКОНПИ със сдружението, т.к. същото е създадено в обществена полза, с цел извършване на независими научни изследвания и разпространение на резултатите от тези дейности. От чл.27 от Устава на СНИРД е видно, че членството на Минев в УС на сдружението е безвъзмездно, поради което не може да се обосноват икономически зависимости по смисъла на §1, т.15, б. „б“ от ДР на ЗПКОНПИ между него и юридическото лице с нестопанска цел. В допълнение на това е и разпоредбата на чл.3, ал.6 от Закона за юридическите лица с нестопанска цел, както и чл.48 ал.2 от Устава на СНИРД, според които сдружението не разпределя печалба.
Горното налага извода, че са налице два от елементите на състава на конфликт на интереси по чл.52 от ЗПКОНПИ, а именно: лице, заемащо висша публична длъжност и упражнени от лицето правомощия по служба. Липсва обаче релевантен частен интерес от упражнените от него правомощия, а липсата на който и да е елемент от понятието „конфликт на интереси“ обуславя липсата на такъв, по смисъла на чл.52 от ЗПКОНПИ.
За периода от 23.01.2018г., когато ЗПКОНПИ влиза в сила, до 20.08.2018г., когато е назначен за И.Д. Изпълнителен директор на ИАНМСП, както и след 12.11.2018г. и до освобождаването му от длъжността заместник-изпълнителен директор на ИАНМСП, Александър Минев не е лице, заемащо висша публична длъжност и не попада в приложното поле на чл.6, ал.1, т.1-50 от ЗПКОНПИ, а в обхвата на  лицата по §2, ал.1 от Допълнителните разпоредби на ЗПКОНПИ, което е основание за прекратяване на производството в тази му част.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството в тази му част и изпращане на сигнала по компетентност.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 и чл.47, ал.5 от ЗПКОНПИ 
РЕШИ:
НЕ УСТАНОВЯВА конфликт на интереси по отношение на Александър Духомиров Минев с ЕГН ***, в качеството му на И.Д. Изпълнителен директор на Изпълнителна агенция за насърчаване на малките и средни предприятия в периода от 20.08.2018г. до 12.11.2018г. и в това му качество лице, заемащо висша публична длъжност по смисъла на чл.6, ал.1, т.18 от ЗПКОНПИ, във връзка с издадени от него Заповед № РД-16-73/07.09.2018г. и Заповед № РД-16-87/05.10.2018г. за промяна в експертния състава на Контролното звено по Националния иновационен фонд, поради липса на частен интерес – негов или на свързано с него лице, по смисъла на §1, т.15 от ДР на ЗПКОНПИ.
ПРЕКРАТЯВА производството по сигнал с рег. № ЦУ01-536/06.11.2018г. против Александър Духомиров Минев, с ЕГН ***, в останалата му част, касаеща негови действия в качеството му на заместник-изпълнителен директор на Изпълнителна агенция за насърчаване на малките и средни предприятия.
ПРЕПРАЩА сигнал с рег. №ЦУ01-536/06.11.2018г. на КПКОНПИ на министъра на икономиката за произнасяне по компетентност в прекратената част.
След приключване на проверката по сигнала министърът на икономиката следва да уведоми КПКОНПИ за резултатите от същата.
Препис от решението да се изпрати на Софийска градска прокуратурата.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

